AaB Ishockey har kurs mod den fjerde DM-finale i træk. Nordjyderne vandt sikkert den tredje DM-semifinale mod de forsvarende mestre fra SønderjyskE med 5-1. Ilya Dubkov, som sandsynligvis skifter til naboerne i Frederikshavn, bragte AaB foran med 1-0 allerede efter 6 minutters spil. Svenske Tobias Holm øgede til 2-0. Også i anden periode var der kun mål i AaB. Rasmus Olsen gjorde det til 3-0 på oplæg fra Jens Nielsen, og Tobias Holm stod for 4-0 træfferen. Knap 4.300 tilskuer så SønderjyskE komme yderligere bagud i starten af tredje periode. Igors Bondarevs gjorde det til 5-0. Lars Foder reducerede til slutstilling 5-1 6 minutter før tid. De to hold mødes igen på fredag i Vojens. Også i den anden semifinale mellem Herning og Esbjerg var der storsejr. Herning vandt med hele 9-1.
AaB Ishockey bragte sig foran 2-1 i semifinaleserien i ishockey mod SønderjyskE med en sikker 5-1 sejr.